НАУЧНОНАСТАВНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У НИШУ

**РЕЦЕНЗИЈА**

Прочитавши рукопис монографије ауторки др Сузане Марковић Крстић и др Леле Милошевић Радуловић *Хуманистичка димензија образовања младих у контексту савремених друштвених промена* с интелектуалним задовољством могу закључити да се ради о зрелој студији млађих колегиница у академској заједници социолога, које својом професионалношћу и репрезентативношћу истраживачког проблема о коме пишу на најбољи начин представљају нашу студијску групу и истраживачки центар.

У својој монографији *Хуманистичка димензија образовања младих у контексту савремених друштвених промена* на 223 страницe текста (A4 формата) ауторке систематски и зналачки, најпре теоријски проблематизују, а потом на основу резултата емпиријских истраживања на пројектима *Култура мира, идентитети и међуетнички односи у Србији и на Балкану у процесу европинтеграција* (потпројекат „Образовање и етика мира на Балкану“*)* и *Традиција, модернизација и национални идентитет у Србији и на Балкану у процесу европских интеграција* (потпројекат „Традиционално и модерно у систему образовања у Србији и на Балкану у процесу евроинтеграција“) илуструју и потврђују хипотезе о значају васпитања и образовања, а посебно хуманистичке димензије образовања младе генерације и културе мира у контексту савремених друштвених промена на Балкану.

Када је реч о структури, монографија поред *Увода* и *Закључних разматрања* садржи два дела. Први, *теоријски део*, обухвата следећа поглавља: 1. Теоријски приступи и оријентације у проучавању односа образовања и друштва; 2. Преглед неких претходних истраживања социјалне димензије образовања; 3. Образовање и друштвене промене. У другом делу – *емпиријском* (Образовање младих у контексту културе мира – резултати истраживања два научноистраживачка пројекта) аналитички су изложени и интерпретирани резултати истраживања о улози васпитања и образовања у развијању толеранције, културе мира и сарадње на Балкану из перспективе студентске популације. У првом делу књиге ауторке својом расправом о различитим теоријским приступима и оријентацијама у проучавању односа образовања и друштва у савременој науци, критичким освртом на претходна истраживања социјалне димензије образовања у некадашњој Југославији, Србији и шире у свету, као и разматрањем промена у образовању и друштву у савремености на Балкану (Србија, Македонија и Бугарска), зналачки указују на теоријске и истраживачке домете у проблематизацији и изучавању комплексних односа васпитања, образовања и друштва. У другом делу ове студије, ауторке у интерпретацији резултата емпиријских истраживања (у којима су активно учествовале као чланови истраживачких тимова) дају креативни спој модела квантитативне и квалитативне анализе и интерпретације о узроцима сукоба на Балкану, о студентској перцепцији образовања као чиниоца остваривања мира на Балкану, као и улози школског система (васпитања и образовања) у развијању културе мира у функцији оспособљавања студената за одговорно деловање у изградњи демократског и хуманијег друштва. Студија поседује богат списак литературе на српском и страним језицима, као и методолошке инструменте (упитнике) емпиријских истраживања спроведених у Србији, Македонији и Бугарској.

Ауторке критички анализирају процесе актуелних реформи у систему образовања у земљама Балкана (Србији, Македонији и Бугарској). Оне указују на специфичности и различите домете остварене праксе, као и на противуречности и блокаде у транзицијским токовима на Балкану. У фокусу истраживачке анализе ауторки налазе се проблеми насиља у школама и улога васпитно-образовног процеса у превенцији насиља; затим, васпитање и образовање у функцији безбедног коришћења нових технологија у процесу глобализације, као и истраживање квалитета наставе у Србији, Македонији и Бугарској и реформе високог образовања у функцији унапређивања квалитета универзитетске наставе и реафирмације значаја хуманистичке димензије образовања младих људи.

У контексту резултата ове студије наглашена је потреба критичке проблематизације Болоњске реформе која инструментализује образовање за потребе тржишта, а делом запоставља његову васпитно-хуманистичку димензију за човекову мисију у друштву. У складу с тим, може се поентирати да је неопходно да се у даљем раду на реформисању система образовања код нас афирмише развијање целовитог трансдисциплинарног програма хуманистичког образовања/едукације младих људи (на свим нивоима образовања) преко образовања за одрживи и хумани развој/планетарне биоетике и студија културе мира. Универзитет и друштво, поштујући доступно место технологије и економије у друштву, не смеју се редуцирати и подредити њиховој поствареној моћи. Они би требало да служе општехуманистичкој и еманципаторској мисији – развоју личности и друштва, слободи и миру у глобалној заједници настајућег човечанства.

Уз сугестије за настављање истраживања у овој области и даљу критичку елаборацију Болоњске реформе, која подређује образовање потребама корпоративне моћи крупног капитала у међународној подели рада, ова студија заслужује високе оцене.

Са задовољством препоручујем монографију *Хуманистичка димензија образовања младих у контексту савремених друштвених промена* ауторки др Сузане Марковић Крстић и др Леле Милошевић Радуловић за објављивање као значајан прилог развоју социологије образовања и социологије омладине. Монографија је квалитетно, стручно и професионално урађена тако да ће бити од значаја не само за социологе који се баве социологијом омладине и социологијом образовања, него и шире – за стручњаке друштвених наука. Још једном истичем да ова студија показује професионалну зрелост ауторки у разматрању истраживаних проблема и закључним пледоајеима на тему – хуманистичка димензија образовања младих у контексту савремених друштвених промена. Она илуструје аналитичку и хуманистичку акциону моћ позива социолога да својом експертизом и компетентним стваралаштвом проширују простор људског сазнања како би се резултати научних истраживања могли „успоставити као нова културна политика у служби људске слободе“ (З. Бауман).

У Нишу, 28. 4. 2016.

Проф. др Љубиша Митровић, професор емеритус

Филозофског факултета Универзитета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_