НАУЧНОНАСТАВНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У НИШУ

**РЕЦЕНЗИЈА**

Рукопис *Хуманистичка димензија образовања младих у контексту савремених друштвених промена*,ауторки др Сузане Марковић Крстић и др Леле Милошевић Радуловић, значајан је теоријски и емпиријски допринос расветљавању неких кључних питања из области социологије образовања и социологије омладине.

Рукопис садржи 182 стране текста, 13 страна литературе и прилога (укупно 223, А4). Монографија поред *Увода* и *Закључних разматрања* садржи две целине. Прва целина је *теоријски део* и обухвата следећа поглавља: 1. *Теоријски приступи и оријентације у проучавању односа образовања и друштва*; 2. *Преглед неких претходних истраживања социјалне димензије образовања*; 3. *Образовање и друштвене промене*. Прво поглавље, под називом *Теоријски приступи у проучавању односа образовања и друштва*, садржи најважније теорије у социологији образовања које осветљавају и објашњавају друштвену улогу образовања. Затим су у поглављу *Преглед неких претходних истраживања социјалне димензије образовања* изложени резултати неких истраживања социјалних аспеката образовања код нас и у другим земљама. Приказане су и савремене друштвене промене у неким земљама Балкана (Србија, Македонија и Бугарска) и њихов утицај на образовање.

Други део, под називом *Образовање младих у контексту културе мира*, јесте анализа и интерпретација резултата истраживања о улози и доприносу образовања интелектуалном, моралном и хуманистичком развоју младих у савременим друштвеним условима, на основу резултата емпиријских истраживања на пројектима *Култура мира, идентитети и међуетнички односи у Србији и на Балкану у процесу европинтеграција* (потпројекат „Образовање и етика мира на Балкану“*)* и *Традиција, модернизација и национални*.*идентитет у Србији и на Балкану у процесу европских интеграција* (потпројекат „Традиционално и модерно у систему образовања у Србији и на Балкану у процесу евроинтеграција“). Васпитање и образовање се анализирају са хуманистичког становишта, а вишедимензионалне улоге образовања сагледавају се у контексту културе мира на Балкану. Аналитички су изложени и интерпретирани резултати истраживања о улози васпитања и образовања у развијању толеранције, културе мира и сарадње на Балкану из перспективе студентске популације. У овом делу, ауторке у интерпретацији резултата емпиријских истраживања (у којима су активно учествовале као чланови истраживачких тимова), кроз квантитативну и квалитативну анализу и интерпретацију, сагледавају узроке сукоба на Балкану и разматрају студентску перцепцију образовања као чиниоца остваривања мира на Балкану. Анализирају и улогу школског система (васпитања и образовања) у развијању културе мира, као и улогу образовања у оспособљавању студената за одговорно деловање у изградњи демократског и хуманијег друштва.

Ауторке критички анализирају процесе актуелних реформи у систему образовања у земљама Балкана (Србији, Македонији и Бугарској). Оне указују на специфичности и различите домете остварене праксе, као и на противуречности које се јављају у транзицијским токовима земаља на Балкану. Посебна пажња поклања се и проблему насиља у школама и трага се за улогом васпитно-образовног процеса у превенцији насиља. Затим се истиче значај васпитања и образовања за безбедно коришћење нових технологија у процесу глобализације. Посебан допринос ауторки проучавању проблема образовања младих људи огледа се у истраживању квалитета наставе у земљама Балкана (Србији, Македонији и Бугарској), као и у истраживању и критичком сагледавању реформе високог образовања и домета и ограничења Болоњског процеса.

У фокусу истраживачке пажње ауторки налазе се могућности унапређивања квалитета универзитетске наставе и реафирмације значаја хуманистичке димензије образовања младих људи. Ауторке монографије стога најпре представљају и анализирају истраживања социјалних димензија образовања, потом откривају и наглашавају двоструку улогу образовања – социјално диференцирајућу и егалитарну улогу образовања у обликовању социјалне структуре друштва. У монографији се истиче значај реформе образовања, посебно улога образовања у афирмацији хуманистичких вредности и разумевању актуелних друштвених промена.

Монографија садржи и богат списак литературе на српском и страним језицима, као и методолошке инструменте (упитнике) емпиријских истраживања спроведених у Србији, Македонији и Бугарској.

Монографију *Хуманистичка димензија образовања младих у контексту савремених друштвених промена* ауторки др Сузане Марковић Крстић и др Леле Милошевић Радуловић препоручујем за објављивање. То ће бити занимљиво и корисно штиво, како за стручну социолошку јавност, тако и за многе истраживаче, који се са различитих научних полазишта и аспеката баве актуалним питањима образовања и васпитања младих људи у савременом друштву. Од посебног је значаја комплексно истраживање улоге образовања у контексту усвајања и развијања хуманистичких принципа и вредности код младих људи, што је темељна основа за развој свих савремених друштва, а посебно за друштва Балкана.

У Нишу 28. 4. 2016. Проф. др Наталија Јовановић,

редовни професор Филозофског факултета

Универзитета у Нишу